Απόφαση της Μεικτής Επιτροπής του ΕΟΧ

αριθ. 45/1999

της 26ης Μαρτίου 1999

για την τροποποίηση του πρωτοκόλλου αριθ. 4 της συμφωνίας για τον ΕΟΧ, για τους κανόνες καταγωγής

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, καλούμενη εφεξής "η συμφωνία", και ιδίως το άρθρο 98,

Εκτιμώντας τα ακόλουθα:

(1) Το πρωτόκολλο 4 της συμφωνίας τροποποιήθηκε με την απόφαση αριθ. 114/98 της Μεικτής Επιτροπής του ΕΟΧ, της 27ης Νοεμβρίου 1998(1).

(2) Στο πλαίσιο της εύρυθμης λειτουργίας του διευρυμένου συστήματος σώρευσης, το οποίο παρέχει τη δυνατότητα χρήσης υλών καταγωγής Κοινότητας, Πολωνίας, Ουγγαρίας, Τσεχικής Δημοκρατίας, Σλοβακικής Δημοκρατίας, Βουλγαρίας, Ρουμανίας, Λετονίας, Λιθουανίας, Εσθονίας, Σλοβενίας, Ευρωπαϊκού Οικονομικού Χώρου (εφεξής καλούμενου "ΕΟΧ"), Ισλανδίας, Νορβηγίας και Ελβετίας, πρέπει να επέλθουν ορισμένες τροποποιήσεις στον ορισμό της έννοιας "καταγόμενα προϊόντα" ή "προϊόντα καταγωγής".

(3) Λαμβανομένης υπόψη της ιδιάζουσας κατάστασης που ισχύει μεταξύ της Κοινότητας και της Τουρκίας όσον αφορά τα βιομηχανικά προϊόντα, δικαιολογείται η διεύρυνση του προαναφερθέντος συστήματος σώρευσης ώστε να καλύπτει και τα βιομηχανικά προϊόντα καταγωγής Τουρκίας.

(4) Προκειμένου να διευκολυνθούν οι συναλλαγές και να απλουστευθούν οι διοικητικές επιβαρύνσεις, είναι σκόπιμο να τροποποιηθεί το κείμενο του άρθρου 3.

(5) Θα πρέπει να επέλθουν ορισμένες διορθώσεις στον πίνακα με τις επεξεργασίες ή μεταποιήσεις οι οποίες είναι απαραίτητες προκειμένου οι μη καταγόμενες ύλες να αποκτήσουν το χαρακτήρα καταγωγής, ώστε να ληφθούν υπόψη αφενός η εξέλιξη των τεχνικών μεταποίησης και αφετέρου ορισμένες περιπτώσεις ελλείψεως πρώτων υλών,

ΑΠΟΦΑΣΙΖΕΙ:

Άρθρο 1

Το πρωτόκολλο αριθ. 4 τροποποιείται ως εξής:

1. Το άρθρο 1 στοιχείο θ) αντικαθίσταται από το ακόλουθο κείμενο:

"θ) 'προστιθέμενη αξία', η τιμή εκ του εργοστασίου αφού αφαιρεθεί η δασμολογητέα αξία όλων των ενσωματωθεισών υλών που είναι καταγωγής των άλλων χωρών που αναφέρονται στο άρθρο 3 ή, αν η δασμολογητέα αξία δεν είναι γνωστή ή δεν είναι δυνατόν να διαπιστωθεί, η πρώτη επαληθεύσιμη τιμή που καταβάλλεται για τα προϊόντα στον ΕΟΧ."

2. Το άρθρο 3 αντικαθίσταται από το ακόλουθο κείμενο:

"Άρθρο 3

Σώρευση με καταγόμενες ύλες

1. Με την επιφύλαξη του άρθρου 2 παράγραφος 1, τα προϊόντα θεωρούνται ως καταγόμενα από τον ΕΟΧ, εφόσον έχουν παραχθεί σ' αυτόν και περιέχουν ύλες καταγωγής Κοινότητας, Βουλγαρίας, Πολωνίας, Ουγγαρίας, Τσεχικής Δημοκρατίας, Σλοβακικής Δημοκρατίας, Ρουμανίας, Λιθουανίας, Λετονίας, Εσθονίας, Σλοβενίας, Ισλανδίας, Νορβηγίας, Ελβετίας (συμπεριλαμβανομένου του Λιχτενστάιν)(2) ή Τουρκίας(3) σύμφωνα με τις διατάξεις του πρωτοκόλλου για τους κανόνες καταγωγής που προσαρτάται στις συμφωνίες μεταξύ των συμβαλλομένων μερών και των εν λόγω χωρών, υπό τον όρο ότι η επεξεργασία ή η μεταποίηση που διενεργείται στον ΕΟΧ υπερβαίνει αυτή που αναφέρεται στο άρθρο 6 του εν λόγω πρωτοκόλλου. Δεν απαιτείται οι εν λόγω ύλες να έχουν υποστεί επαρκή επεξεργασία ή μεταποίηση.

2. Όταν η επεξεργασία ή η μεταποίηση που διενεργείται στον ΕΟΧ δεν υπερβαίνει τις εργασίες που αναφέρονται στο άρθρο 6, το παραγόμενο προϊόν θεωρείται ότι κατάγεται από τον ΕΟΧ μόνον αν η προστιθέμενη αξία στον ΕΟΧ είναι μεγαλύτερη από την αξία των χρησιμοποιηθεισών υλών καταγωγής μιας από τις άλλες χώρες που αναφέρονται στην παράγραφο 1. Αν αυτό δεν συμβαίνει, το παραγόμενο προϊόν θεωρείται καταγωγής της χώρας από την οποία κατάγονται εκείνες από τις ύλες που χρησιμοποιήθηκαν κατά την κατασκευή στον ΕΟΧ, οι οποίες έχουν τη μεγαλύτερη αξία.

3. Προϊόντα, καταγωγής μίας από τις χώρες που αναφέρονται στην παράγραφο 1, που δεν υποβάλλονται σε επεξεργασία ή μεταποίηση εντός του ΕΟΧ, διατηρούν την καταγωγή τους όταν εξάγονται σε μία από τις εν λόγω χώρες.

4. Η σώρευση που προβλέπεται στο παρόν άρθρο μπορεί να εφαρμόζεται μόνο σε ύλες και προϊόντα που έχουν αποκτήσει το χαρακτήρα καταγωγής με εφαρμογή κανόνων καταγωγής πανομοιότυπων προς αυτούς που προβλέπονται στο παρόν πρωτόκολλο.

Τα συμβαλλόμενα μέρη ανταλλάσσουν, μέσω της Επιτροπής των Ευρωπαϊκών Κοινοτήτων, λεπτομέρειες των συμφωνιών και τους αντίστοιχους κανόνες καταγωγής που εφαρμόζουν κατά τις συναλλαγές με τις λοιπές χώρες που αναφέρονται στην παράγραφο 1. Η Επιτροπή των Ευρωπαϊκών Κοινοτήτων δημοσιεύει στην Επίσημη Εφημερίδα των Ευρωπαϊκών Κοινοτήτων (σειρά C) την ημερομηνία κατά την οποία μπορεί να αρχίσει να εφαρμόζεται η σώρευση που προβλέπεται στο παρόν άρθρο από τις αναφερόμενες στην παράγραφο 1 χώρες, οι οποίες πληρούν τις απαραίτητες προϋποθέσεις."

3. Στο άρθρο 25, η αναφορά "C2/CP3" αντικαθίσταται από την αναφορά "CN22/CN23".

4. Στο παράρτημα I σημείωση 5.2 μεταξύ της αναφοράς "τεχνητές ίνες συνεχείς" και της αναφοράς "συνθετικές ίνες μη συνεχείς από πολυπροπυλένιο" παρεμβάλλεται η ακόλουθη αναφορά: "νήματα καλοί αγωγοί του ηλεκτρισμού".

5. Στο παράρτημα I σημείωση 5.2, το πέμπτο παράδειγμα ("Ένας τάπητας φουντωτός, ... πληρούνται οι όροι βάρους") διαγράφεται.

6. Στο παράρτημα II, μεταξύ των κανόνων σχετικά με τις κλάσεις 2202 και 2208 του ΕΣ παρεμβάλλεται ο ακόλουθος κανόνας:

">ΘΕΣΗ ΠΙΝΑΚΑ>"

7. Στο παράρτημα II, ο κανόνας σχετικά με το κεφάλαιο 57 αντικαθίσταται από το ακόλουθο κείμενο:

">ΘΕΣΗ ΠΙΝΑΚΑ>"

8. Στο παράρτημα II, ο κανόνας σχετικά με την κλάση 7006 του ΕΣ αντικαθίσταται από το ακόλουθο κείμενο:

">ΘΕΣΗ ΠΙΝΑΚΑ>"

9. Στο παράρτημα II, ο κανόνας σχετικά με την κλάση 7601 του ΕΣ αντικαθίσταται από το ακόλουθο κείμενο:

">ΘΕΣΗ ΠΙΝΑΚΑ>"

10. Μετά το παράρτημα IV, προστίθεται το ακόλουθο κείμενο:

"ΠΑΡΑΡΤΗΜΑ VII

Πίνακας προϊόντων καταγωγής Τουρκίας ως προς τα οποία δεν εφαρμόζονται οι διατάξεις του άρθρου 3 κατά κεφάλαια και κλάσεις του εναρμονισμένου συστήματος (ΕΣ)

>ΘΕΣΗ ΠΙΝΑΚΑ>"

Άρθρο 2

Η παρούσα απόφαση αρχίζει να ισχύει την 1η Ιανουαρίου 1999, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας.

Άρθρο 3

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 26 Μαρτίου 1999.

Για τη Μεικτή Επιτροπή του ΕΟΧ

Ο Πρόεδρος

F. Barbaso

(1) ΕΕ L 277 της 28.10.1999, σ. 51.

(2) Το Πριγκιπάτο του Λιχτενστάιν έχει τελωνειακή ένωση με την Ελβετία και αποτελεί συμβαλλόμενο μέρος της συμφωνίας για τον Ευρωπαϊκό Οικονομικό Χώρο.

(3) Η σώρευση που προβλέπεται στο παρόν άρθρο δεν ισχύει για ύλες καταγωγής Τουρκίας που αναφέρονται στην κατάσταση του παραρτήματος VII του παρόντος πρωτοκόλλου.